钦定古今图书集成/方舆汇编/边裔典/第022卷 > 元二
## 钦定古今图书集成/方舆汇编/边裔典/第022卷 > 元二

### 英宗至治元年召高丽王王章赴上都

按《元史英宗本纪》：“至治元年春正月甲申，召高丽王
王章赴上都。”

按《朝鲜史略》。王焘八年。〈元英宗至治元年〉下权汉功、蔡洪哲
等于狱。汉功自《厕窦》逃还，见捕，籍其家，杖流远岛。《李
瑱》《齐贤》父出饯汉功曰：“天地虽广大，一身藏处难。”瑱
曰：“厕窦好汉功大惭！”汉功等扈从上王在元，招权纳
赂，亲戚故旧，滥授朱紫，王颇怀不平。及上王被流，王
命吴潜、《金千宝》等鞫之。自西幸以后，宦官左右谋改
上王之政，放逐旧臣无虚日，仓库俱竭。金《英甫》弟僧
《山枳》及《无佛奴》等附伯颜秃古思，蜂起煽乱。王被诏
入《元》内竖。大护军《朴仁平》以奸巧得幸，潜结曹𬱖。𬱖
养子宦者《杨安吉》时在帝侧用事。其妹适人已久，《安
吉》黜其夫以嫁仁平。至是《仁平》先至沈王所，与𬱖《安
吉》相为唇齿，遂背王，反以国家阴事诉《沈王》，诱引清
臣潜与之比。赵琏赵延寿、金元祥等阴附之，时人目
“仁平人猫王。”寓伯颜秃古思家，常听沈王暠谮收印
章。鹰扬军上护军元冲甲卒。冲甲为人短小精悍，眼
有电光，临难忘身。后以击走哈丹，赐功臣号。蔡河中
洪哲子偕元使来，诈传帝以沈王暠为国王，又谓辨
达都监官曰：“从汝恶王命，夺我父田民，断与人耶？”河
中谋立沈王，为日已久，今矫帝命，称《暠》为王，以惑群
心，寻复如元，凡所以陷王者，无所不至。而至称其王
为“恶王”，是不可出诸臣子之口矣。

至治年，以王约奏，罢立《三韩省制式》。

按《元史英宗本纪》不载按《王约传》：英宗即位，二年
致仕，三年起复，拜集贤大学士。朝廷议罢征东省，立
三韩省，制式如他省。诏下中书杂议。约对曰：“高丽去
京师四千里，地瘠民贫，夷俗杂尚，非中原比。万一梗
化，疲力治之，非幸事也。不如守祖宗旧制。”丞相称善，
奏罢议不行。高丽人闻之，图公像归祠而事之，曰：“不
绝国祀”者，王公也。

按《朝鲜史略》：九年，密直副使裴廷芝卒。廷芝尝从印
侯讨哈丹于燕岐，流矢贯于辅车，裹疮复战，俘馘甚
众，以其功拜中郎将。忠宣王设典农司有备仓以廷
芝干其事，以非罪在缧绁其子天庆请以身代不听
遂父子俱窜。及还闭门谢病日以琴棋自娱口不言
利。签议赞成事赵琏卒时王在元琏权摄省事。元使
络绎，率使气逞暴，琏善辞以对，其怒辄解。及卒，国人
皆泣。然贰于沈王，臣节不完。权汉功、蔡洪哲、李光逢
等怨王之杖流，乃邀骊兴君闵渍等，欲请立沈王。会
百官上书中书省，执义尹宣佐曰：“臣而诉君，狗彘不
为！”唾之而去。赞成事闵宗儒亦以为非。彦阳君《金伦》
不肯署名，台谏史翰皆不署名，议郎赵湜赍书呈中
书省及翰院，并不受。十年，上王自吐蕃还大都，李齐
贤、崔诚之上书于丞相拜住，量移朵思麻之地。又御
史大夫铁失弑英宗皇帝，皇叔晋王即帝位，召还都。
元议立行省于本国，寻罢之。初，吴潜、柳清臣谋立沈
王暠，会英宗崩，泰定帝登极，清臣等未遂其谋，于是
上书请立行省，罢国“号，比内地。”时元前通事舍人王
观及本国人崔诚之、李齐贤等交相上书，都堂议遂
寝。

### 泰定帝泰定元年春正月乙卯敕高丽王还国仍归其印

按《元史泰定帝本纪》云云。

按《朝鲜史略》，“十一年。”〈元泰定帝元年〉《元敕王》还其国复赐印
章。曹𬱖蔡河中等又令留元无赖子弟辈二千馀人
连名呈省诉王不已。签议赞成事致仕《闵宗儒》卒。《宗
儒》天资庄重风度秀朗明识典故。优于吏干不妄交
游。笃于宗族未尝干谒。退公便杜门而谢客。晚年喜
于丝竹又广植花木以声妓自娱。

泰定二年。

按《元史》，高丽事不载按《朝鲜史略》：十二年，化平府
使李晟卒。晟弱冠登第，穷讨坟典，若将终身。年五十
九，拜左思补，弃官归田。上王在燕邸，闻其名，拜内书
舍人，累迁至成均祭酒，所至学者如云，又谓之五经
笥。崔有渰还自元，时朝廷欲立省我国，革世禄奴婢
之法，有渰诣中书省力言，请因旧制，从之。及还，国人
举手加额泣曰：“存我三韩”者崔侍中也。时《有渰》年八十六。《王》及公主至自元上王薨于《元》王《煦等》奉梓宫
还百官元冠素服郊迎。《延兴》君《朴全》之卒。《全之》少以
衣冠子弟入元与中原名士商确古今如指诸掌。《忠
宣世子》时以《全之》为傅。性慈厚仁爱通经史究术数。
《沈王》之党诬王罪上书都堂逼以署名全之曰：“狗奴
敢污我耶！”遂遣其子瑗闻于王所。及王复位，拜瑗代
言起全之视事，以老固辞，乃授签议政丞，致仕。蛮人
王三锡见宠于王，卖官鬻狱，其妺夫张世夺人马，宪
府捕系治之，三锡以杖击持平金开物，擅释世。以李
齐贤为政堂文学。

泰定三年，高丽贡方物。

按《元史泰定帝本纪》：“泰定三年春正月，征东行省左
丞相、高丽国王王章，遣使奉方物，贺正旦。”

泰定四年。

按《元史》高丽事不载按《朝鲜史略》：十四年签议中
赞金怡卒谥匡定。怡春阳县人。初名之琔。改廷美。忠
宣赐今名。尝调长兴府。时哈丹入寇国家禁民出耕
怡以为耕种有时。况天兵制此小寇犹杌上肉。何至
边郡不从。贼果到燕岐而灭。府独大熟。远近赖之。又
忠烈在元欲废忠宣立瑞兴侯琠二王之臣角立。怡
密取忠宣受封诏册，潜带腰间，以他纸纳忠宣匣中。
居数日，果为奸人所窃。群小计垂成，怡乃出所佩册
命验之，事遂寝。王欲请元禅位于沈王，密以表授代
言韩宗愈，趣令印之。宗愈不从，固谏不得命，乃退，托
以坠马，与李兆年谋，诸宰相执奸臣斥之，事竟不行。

### 致和元年遣使往谕高丽

按《元史泰定帝本纪》：“致和元年春正月乙丑朔，高丽
王遣使来朝贺，献方物。八月，高丽世子完者秃诉取
其印，遣平章政事买闾往谕高丽王，俾还之。”

按《朝鲜史略》：十五年柳清臣、吴潜等诣中书省，诬诉
王盲聋喑哑。帝遣平章政事买闾来问，王对辨如常，
礼容严肃，言词有序。买闾乃曰：“向者之诉诬也，前到
淹留使臣并督令还归即去。”王馈金银绫罗苎布皆
不受。胡僧指空设戒于延福亭，士女奔走以听。鸡林
司录李光顺亦受无生戒，令州民祭城隍不得用肉，
禁甚严，州人一日尽杀其豚。定银瓶价。资膳司言“银
瓶之价日贱，自今上品瓶折賨布十匹，贴瓶折布八
九匹，违者科罪。”从之。

### 文宗天历二年高丽王焘请命其子祯袭位

按《元史文宗本纪》：“天历二年春正月己未朔，高丽国
遣使来朝贺。十一月乙卯，高丽国王焘久病不能朝
请，命其子祯袭位。十二月甲辰，以明年正月武宗忌
辰，命高丽汉僧三百四十人，预诵佛经二藏于大崇
恩福元寺。”

按《朝鲜史略》：十六年，盗发马韩祖虎康王陵。时贼捕
系典法司。未几，逸政丞郑方吉欲劾，法官赞成事林
仲沇沮之，方吉曰：“固知发冢人多金。”仲沇大惭。柳清
臣死于元，清臣与吴潜从王如元，背王附沈王，诬诉
王盲聋喑哑。及王即位，二人惧罪，留燕九年而死。清
臣本高伊部曲人，时有猫部曲人仕朝亡国之谶。俗
称猫曰“高伊。”元使完者族党在本国，王欲官之，命高
用贤等掌铨注。用贤等因此多自擅除，反批下用事
者，涂抹窜定，朱与墨至不可辨，故时人谓之“墨册。”政
事十七年〈元至顺元年〉元策世子《祯》为国王，遣《七十坚》〈使臣
名〉来取国王印，使忠惠王尚关西王焦八女，是为德
宁公主，置知印房。王委机务于嬖臣裴佺、朱柱，日与
内竖为角力戏起居注李湛曰：“君举不可不慎。”左右
书之。王曰：“书者谁耶？”湛曰：“史臣之职也。”王曰：“书我过
失者，书生也。”王本不好儒，由是益恶之。光阳君《崔诚》
之卒。诚之从忠宣在元定内乱，立《武宗》，常在左右，多
所赞襄。又精于数学，得《授时历法》，传于东方。及暠党
疏列国家事，将诉中书省，厉声却之，不署名。检校政
丞金台铉卒，谥“文正。”台铉性廉正，言动循礼，昼不卧，
暑不袒。事母孝睦，亲姻无妄交。事三朝，进退以义，裁
决精敏，通究历代典故。少时受业先进门，先进奇爱
之，屡引入内飨之。其家有女新寡，稍解诗。一日，忽投
诗窗隙而挑之，自此不往，始令举子诵“律诗四韵一
百首”，通小学五声字韵，乃许赴试。

### 至顺二年夏四月戊申皇姑鲁国大长公主薨以宫中高丽女子不颜帖伱赐燕铁木儿高丽国王请割国中田为资送诏遣使往受之

按：《元史文宗本纪》云云。

按《朝鲜史略》：“忠惠王讳祯，忠肃王长子，母明德太后
洪氏元年。”〈元至顺二年〉太宁府院君崔有渰卒。有渰，平章
滋之子，性恬退，不求名誉，故久从仕宦，十年不迁。《忠
烈》闻其名久即位，除监察杂端，历仕四朝，为国元老。
至顺三年春正月辛未朔，高丽国王祯遣其臣元忠
奉表称贺，贡方物。癸酉，命高丽王王焘仍为高丽国
王，赐金印。初，焘有疾，命其子祯袭王爵，至是焘疾愈，
故复位。

按《元史文宗本纪》云云按《朝鲜史略》。忠肃王后元年。〈元至顺三年〉上王复位。

### 顺帝元统元年

按《元史》。“高丽事”不载。按《朝鲜史略》。二年。〈元顺帝元统元年〉
《李谷》应举于元中制科第二甲，授翰林国史院检阅
官。

### 至元元年十二月丙辰诏征高丽王阿剌忒纳失里入朝

按：《元史顺帝本纪》云云。

按《朝鲜史略》。“四年元罢求童女。时本国典仪付令李
殷在元言于御史台代作疏请罢。帝免之。”

至元三年。禁高丽人执军器及养马。赐高丽王金钞
按《元史顺帝本纪》。至元三年夏四月癸酉。禁高丽人
不得执持军器。凡有马者拘入官。七月壬午。高丽王
阿剌忒纳失里朝贺还国。赐金一锭。钞二千锭。从官
赐与有差。

按：《朝鲜史略》，六年。〈元顺帝至元三年〉赞成事。《元忠》卒。忠性端
悫，虽不学，善处事。王之见留于元，侍从大臣皆携贰，
忠独终始一节。元敕本国人不得藏军器，除官员存
留马匹外，尽行拘刷，百官皆不视事。征东省据世祖
“不改土风”之诏奏于帝，帝从之。七年，有黄守者，世居
平壤，父母年俱七十馀，有弟妹五人，同爨而食，具甘
旨先奉父母，日三，退而共食，二十馀年，子孙服习无
少怠。赞成姜融亲访其第，具状以闻。

至元五年，申“高丽人不得执军器弓矢之禁。”

按《元史顺帝本纪》云云。按《朝鲜史略》：八年王薨。遗
命前王袭位。前王私置宝兴库。又淫其舅洪戎继室
黄氏。又烝庶母寿妃权氏及庆华公主。若闻人妻妾
有姿色，则无问亲戚贵贱，或至其第淫之。曹𬱖反，举
兵围王宫。兵败伏诛。𬱖与洪彬等声言逐去前王群
小，而阴为沈王地，取国印，置于永安宫。乃曰：“我为政
丞，见荒淫无道。若不闻于朝廷罪在我身。”举兵围前
王宫，射王中臂。未几𬱖兵为前王先锋所败，𬱖被诛。
于是下其党巡军狱治之。《金伦》独曰：“此辈诖误于𬱖
指，嗾何足责哉！”遂弛刑。诸囚感悦，首恶无隐。

至元六年，放“燕帖古思于高丽。”

按《元史顺帝本纪》：至元六年六月“丙申，放太子燕帖
古思于高丽。其略曰：‘昔我皇祖武宗皇帝昇遐之后，
祖母太皇太后惑于憸慝，俾皇考明宗出封云南，英
宗遇害，正统寖偏，我皇考以武宗之嫡，逃居朔漠，宗
王大臣同心翊戴，肇启大事。于时以地近，先迎文宗，
暂总机务，继知天理人伦之攸当，假让位之名，以宝’”
玺来上，皇考推诚不疑，即授以皇太子宝。文宗稔恶
不悛，当躬迓之际，乃与其臣月鲁不花、也里牙、明里
董阿等谋为不轨，使我皇考饮恨上宾。归而再御宸
极，思欲自解于天下，乃谓“夫何数日之间，宫车弗驾，
海内闻之，靡不切齿。又私图传子，乃构邪言，嫁祸于
八不沙皇后，谓朕非明宗之子，遂俾”出居遐陬。祖宗
大业，几于不继，内怀愧歉，则杀也里牙以杜口。上天
不祐，随降殒罚。叔婶不答失里怙其势焰，不立明考
之冢嗣，而立孺稚之弟，懿璘质班，奄复不年。诸王大
臣，以贤以长，扶朕践位，国之大政，属不自遂者，讵能
枚举？每念治必本于尽孝，事莫先于正名。赖天之灵，
权奸屏黜，尽孝正名，“不容复缓。永惟鞠育罔极之恩，
忍忘不共戴天之义？既往之罪，不可胜诛。其命太常
彻去脱脱木儿在庙之主，不答失里，本朕之婶，乃阴
构奸臣，弗体朕意，僭膺太皇太后之号，迹其闺门之
祸，离间骨肉，罪恶尤重，揆之大义，削去鸿名，徙东安
州安置。”《燕帖古思》，“昔虽幼冲，理难同处，朕终不陷于
覆辙。专务残酷，惟放诸高丽。当时贼臣月鲁不花、也
里牙已死，其以明里、董阿等明正典刑。”监察御史崔
敬言“燕帖古思不宜放逐”，不报。

按《朝鲜史略》。忠惠王后元年。〈元至元六年〉顺天君蔡洪哲
卒。洪哲为人精巧，于文章技艺皆尽其能，尤好释教。
尝弃官闲居十四年，以浮屠、禅旨、琴书、剂和为日用。
忠宣王素知其名，召用之，遂至为相。性贪婪，喜营私，
多取民田以致钜富。于第北构旃檀园，食禅僧，又施
药，人多赖之。又于第南作中和堂，邀国老八人为耆
英会，作《紫霞洞》新曲。今乐府有谱。元执前王，囚于刑
部，使五府、中书、枢密、御史、翰林、宗正杂问之。曹𬱖之
党多利口，金伦折以片言，辞语简直，五府官改容目
之。时丞相伯颜蓄宿憾，故使王与𬱖党辨。李兆年慷
慨发愤，谓李齐贤曰：“吾欲面诉丞相前，其意可回。然
列戟守门，莫叫其阍。幸其出畋城南，吾当上书道左，
碎首马蹄之下，死明吾君，吾子，其把笔书吾书。”夜起
沐浴，鸡鸣将行，伯颜适败，未果然。闻者悚然。脱脱奏
帝，释王复位。王还国，以兆年为正堂文学。元封本国
女奇氏为第二皇后。后幸州人总郎子敖之女，生皇
太子爱猷识里达腊。轼、辙、轮辕，皆后兄检校成均大
司成崔瀣卒。瀣，致远之后。平生不治家人生业，自号
拙翁。为文章，不资师友，超然自得，务合于古人。至论

家甚贫，朋友致赙，乃克葬二年。〈元至正元年〉王闻《权汉》功
贰室康氏有姿色，纳之宫中。护军《朴伊》《剌赤》承命取
康氏，时先奸之事觉王怒皆扑杀之。以《李凌干》为政。
丞《星山君》《李兆年》见王步行弹雀于《松冈》指斥切谏，
且谏《林信》之事。商人《林信》以卖砂器为业，王纳其女，
有宠，封为翁主，时称砂器翁主。信恃势殴《奇轮》王以
信为是。《兆年》亦谏之，王盛怒不纳。《兆年》归第，叹曰：“王
年方强而肆于欲，吾既老矣，而又无助，不去必及于
祸。且数谏而不纳，责有所归，非臣之所以爱主也。不
如去之。”遂还乡，终身不出。兆年，京山府吏长庚子，短
小精悍，力学能文。少怀志节，坚确敢言，以严是惮。每
入见，王闻履声曰：“兆年来矣！”屏左右，整容以俟。所历
多声绩。及退居乡里，不交人闲事，谥“文烈。”成均祭酒
禹倬卒。倬，丹山人。倬登科，调宁海司录，毁八铃祠。郡
有妖神人名“八铃”，民感灵怪，奉祀甚渎，碎其神而沉
于海，淫祀遂绝。后退老于福州之礼安县。忠肃王嘉
其忠义，再召不起。倬通经史，尤深于《易》，学卜筮无不
中《程传》初来，东方无能知者，倬乃闭门月馀，参究乃
解。教授生徒。义理之学始行矣。卒年八十一。

### 至正三年征东省乃住等缚高丽王流之揭阳

按《元史》高丽事不载按《朝鲜史略》：四年罢习射场，
属东西大悲院。时僧翯仙劝王创院城外，聚城中病
人救药赡衣食。王问翯仙长生诀。对曰：“人有定分，无
过限之理，但不可为恶以促之。”初征职税，六品以上
布百五十匹，七品以下百匹，散职十五匹。闻令下，或
挈家登山，或乘舟而遁。民甚怨之。时庆尚道有一散
员同正贫甚，尽卖家产不充其额。其女断发贸布以
纳父，及女缢死。初，嬖人《甯夫金》承命往《江陵》道索人
参，参贵不多得，惧罪擅征职税，还说王曰：“见有职者
退居乡里，病民颇众，故为征其职税，藏诸州郡，以待
上命，非独江陵，五道皆然。”王纳之，代言闵涣劝之，于
是分遣征之。东界存抚使《崔昌义》力言其弊罢之未
几复之评理致仕尹《宣佐》卒。宜佐生而颖异七岁能
属文未尝献谑歌舞。慎交游重然诺。闲居尝若对宾
唯以经史自娱。元遣乃住朵赤等诈索鞍且颁赦
诏。高丽普劝王出迎，王率百官郊迎，听诏。征东省乃
住等蹴王，缚之，使者皆拔剑执侍从，群小百官皆走
匿《金永煦》等中，槊亦有被杀者，《辛裔》伏兵御外以助
之，乃住等即掖王载一马驰去。王闷甚，索酒，有一妪
献之。王至肃州，索衾于州守安钧，钧不献，诉于朵赤。
朵赤曰：“汝王怕寒，索衾汝不与，于人臣之义何？”乃以
铁尺击之，垂死，《彦阳君》《金伦》家居，闻王被执，乃以陈
乞朝廷之意言于蔡河中会议宰相国老于旻天寺，
醴泉君《权汉功》曰：“今王无道，天子诛之，何得而救乎？”
诸相皆以为不可救，伦厉声曰：“臣之于君，子之于父，
当尽其恩义耳。其父被罪，为其子者忍不救乎？今之
呈省虽不得蒙俞，然救其主而得罪，吾未闻也。”金永
暾亦曰：“君辱臣死，宜矣。”一座皆然之，遂决上书，令金
海君、李齐贤草其书。后宰相等会百官国老于旻天
寺，欲署名，国老多不至，事竟未就。元以槛车流王于
揭阳县，无一人从行。揭阳在南方，距燕京二万馀里。
至正四年三月壬寅，特授八秃麻朵儿只征东行省
左丞相，嗣高“丽国王。”

按：《元史顺帝本纪》云云。

按《朝鲜史略》：五年，王未至配所，薨于岳阳县。或云遇
鸩，或云食橘而殂。初，宫中及道路歌曰：“阿也麻，古之
那，从今去，几时来？”至是人解之曰：“岳阳亡故之难，今
日去，何时还？”王性豪侠，好骑射。王在元，太保伯颜称
之曰：“拨皮。”拨皮者，豪侠之称。喜营财利，荒淫无度。群
小得志，中直见斥。一有直言，辄见诛戮。内则见责于
父，上则得罪于天子，虽有李兆年之切谏，韩宗愈之
忠直，亦不能容，卒至于祸。烈宣、肃惠，相继尚主，凭仗
甥舅之亲，在元日多，在国日少，自置东省，政教号令，
皆出于“元。群不逞之徒，因缘盘结，往复猜谮，子诉其
父，臣诉其君，子立则父废，父立则子废，图新君者吠
旧主，背本国者喜生事，无复有君臣”父子之分。夷考
其行忠烈忠肃之骄溢荒怠莫能相尚。忠宣忠惠之
淫纵秽亵渎乱天常。吐蕃之流《揭阳》之窜皆自取也。
尚谁咎哉。元子昕在元年甫八岁天性聪慧帝命袭
位。王下教国内臣僚一革弊政以《韩宗愈》为左政丞
李齐贤判三司使《金伦》《朴忠》佐赞成事。王欲观《杜诗》
韩宗愈曰：“抽黄对白无补于政。”托以无竟不进。宗愈
历事四朝，当烈、宣、肃、惠多事之时，事不辞难，精忠大
节，有大过人者。今辅幼主，亦得大臣体。罢内乘、鹰坊，
其所隶土田、奴婢各还本处，置书筵官，分为四番，更
日侍读。直提学李仁复貌严，辞气简重，每进讲，王谓
左右曰：“吾见李公，不觉竦然。”安震言于王曰：“臣等备
员两府，不可竟日侍讲，宜择端士以备顾问。”《春秋》修
撰元松寿艺文检阅许湜其人也。判三司李齐贤又
言之，王从之。改定科举法，初场试六经义、《四书》义，中场古赋，终场策问。签议参理罗益禧卒。益禧性耿介，
慕节义，耻与人争。其母分财别遗臧获，辞曰：“以一男
居五女间，乌忍苟得其嬴，以累鸣鸠之仁”母义而许
之。《忠宣》好立新法多所封驳。以《锦城君》闲居。每念生
民休戚人材用舍。负手蹙鼻独行园庭若有隐忧。至
是复入政府。未几卒谥“良节。”罢政房归之。典理军簿
京畿录科田为权贵所夺者悉还其主。

至正五年。

按《元史》高丽事不载按《朝鲜史略》，“忠穆王讳昕。忠
惠长子。母德宁公主。元年。”〈元顺帝至正五年〉复置政房左司
议评理郑誧卒于元。誧好学善属文。《忠惠》朝为左司
议多所封驳执政恶之出守蔚州。虽在谪中吟啸自
若慨然有游宦上国之志遂如元谒丞相将荐之天
子会病卒。沈王暠卒王煦罢。煦罢政房复科田故为
贪奸所恶而罢时人觖望。二年王以闵渍所撰《编年
纲目》多阙漏乃命李齐贤安轴李谷安震李仁复等
更撰进。

至正七年：

按《元史》，高丽事，不载。按《朝鲜史略》：三年，置整治都
监，以王煦、金永旽及安轴、金光辙为判事，以治豪势。
奇皇后族亲奇三万、奇柱等倚势肆虐恣行，并下狱
杖之。三万死于狱。其妻诉于元，元遣使下整治官白
文宝、田禄生等十馀人于狱，杖之。参理安子由摄事
太庙，悯牛之死，不杀牲。监察司请免其官，王不听。彦
阳府院君《金伦》卒谥贞烈。伦尝为辨正都监官发奸
摘伏如神镇《合浦》卒乘精练号令严明喜观书谙典
故人有问者响应无疑。《兴宁君安轴》卒谥《文贞》。轴力
学工文时《忠肃王》被留于元四年轴谓同志曰：“主忧
臣辱主辱臣死。”乃上书讼王无他轴处心公正持家
勤俭尝曰：“吾平生无可称四为士师凡”民之屈抑为
奴者，必理而良之。

至正八年，高丽王昕薨。

按《元史》，高丽事不载按《朝鲜史略》：四年王薨时辛
裔、田淑蒙等相继用事，代言郑四度依阿进用，久在
政房，中外辐凑。时人目裔曰“辛王贝母后”，盛年居中，
康允中、裴佺出入得幸，秉政权，作威福。王煦、金永旽
奉帝命欲整理旧弊，卒为允中辈所陷。

至正九年，《高丽》王㫝嗣高丽王位
按《元史》“高丽事”不载按《朝鲜史略》。忠定王讳。㫝忠
惠王庶子。母禧妃尹氏。元年。〈元至正九年〉《元命》《忠惠王》子。
㫝入朝仍令嗣王位。王命《铁城》君《李君侅》即学喦断
听国务政。丞《王煦》还《自元道》卒。《忠宣》爱煦为子及窜
于《吐蕃》煦欲以身代。及薨每月朔望祭陵下。至“没身。”
刚正庄重。平生不妄语稍读书通大义。再为相以兴
利除害为心。及卒驿吏望柩号泣迎入祭之如父母
谥《正献》。流前密直《金敬直》于岛，贬前密直《李承老》为
《宣州勾当前代言〈尹泽〉》为光阳监务初《忠肃》在燕邸
泽上谒一见器重因有托孤之语意在《江陵》大君祺
后忠肃寝疾复以燕邸所语语泽故泽于祺素归心
遂与承老以民望归于祺。乃献书中书省言本国兄
弟叔侄相继之故幼君不堪保釐之状王恨之及嗣
位有是命。敬直亦尝毁王故。及《咸阳》府院君《朴忠佐》
卒。忠佐性温厚俭约虽为卿相居室衣服如布衣时
读《易》老而不辍罢整治都监权汉功死汉阳府院君
韩宗愈致仕时权幸用事宗愈退居其乡非有事未
尝至京师。

至正十年十一月丙辰，以高丽沈王之孙脱脱不花
等为“东宫怯薛官。”

按：《元史顺帝本纪》云云。

按《朝鲜史略》：“二年倭寇固城巨济等处合治万户崔
禅等击却之。倭寇始此。此后年年寇窃不绝。”

至正十一年。九月壬戌。诏以高丽国王不荅失里之
弟伯颜帖木儿。袭其王封。不荅失里之子遂废
按《元史顺帝本纪》云云。

按《朝鲜史略》：三年赞成事李谷卒。谷韩山吏，早丧父
事母孝。性端严刚直与中朝文士交游，所造者深，为
文章典雅高古。初命文武两选各分于吏兵曹。三司
使金光载白王罢政房复旧制。元以江陵大君祺为
王。祺《忠惠王》母弟，时在元遣使封仓库收国玺以归。
前王逊于江华一年遇鸩薨。王初逊时惟《韩修》等二
人从行，供膳不充，往来又绝，忧愁号泣。及讣至，都人
莫不流涕。王狂悖，尝与近侍相戏谑，或有近女色而
行者，便生妒心，虽宰相至见撞击，往往以铁椎击人
几死。德兴君塔思帖木儿奔于元，德兴乃忠宣元子，
尝为僧者也。王命李齐贤摄政丞，权断征东省事，措
置得宜，人赖以安。王及公主至自元，公主乃卫王女，
即鲁国公主。即位，祝忠惠王孽子释器发置万德寺。
至正十二年八月丁未，日本国白“高丽贼过海剽掠，
身称岛居民，高丽国王伯颜帖木儿调兵剿捕之”，赐
金系腰一，钞二千锭。

按《元史顺帝本纪》云云按《朝鲜史略》。恭愍王讳颛。古改祺。蒙古讳伯颜帖木
儿。忠肃子。忠惠弟。元年。〈元至正十二年〉全罗道万户柳濯，持
军严整，不扰州县，与士卒同甘苦，赐教书衣酒劳之。
王辫发，监察大夫《李衍宗》谏之。王悦，解辫，赐衍宗衣
褥以宠之。衍宗附赵日新，后日新被劾，恐祸及，弃官
归田里。罢政。房宥、裴佺、李齐贤避日新之忌，三上书
辞职，不许。李穑上书言时事：“曰正经界，曰御倭寇，曰
论文武，曰崇学校，曰抑异端。”召僧普虚入内问法。虚
曰：“为君之道，在修明教化，不必崇信佛法。若不能理
国家，虽致勤于佛，有何功德？无已则但修太祖所置
寺社，慎勿新创。”又曰：“君王去邪用正，则为国不难矣。”
虚后改名普愚，封为王师，立府曰圆融，置官属出入。
内佛堂多占田园，牧马满野。擅除僧职，僧徒竞趋。吉
昌府院君权准卒。忠肃与沈王相持，群不逞多附沈
王准，守义不变。曹𬱖之乱，准闭门不出。性纯重，寡言
笑，仪表秀伟，望之巍然可尊。然倚势占夺土田，招纳
贿赂，以致巨富，识者讥之。赵日新作乱，犯行宫，杀宿
卫臣僚。日新与其党郑天起、崔和尚等十馀人，募闾
里恶少，谋去奇辙轮辕。高龙普、李寿山等乘夜捕之，
皆逃散，执辕杀之。围行宫，杀直宿《崔德林》等四人。劫
《王开》《御宝》，自为右政丞；《郑天起》为左政丞，官其党有
差。旋欲归罪其党以自免，即斩《崔和尚》。固请王幸《十
字街》，捕斩《张升亮》等八人，下《天起》于狱，斩其子。《明道
王》密召《李仁复》决议，执《日新》诛之。阴霾开霁。于是以
《李齐贤》为右政丞《曹益清》为左政丞。流金镛于海岛。
至正十三年。

按《元史》，高丽事不载按《朝鲜史略》，“二年，李穑擢元
朝制科第二甲第二名，敕授应奉翰林文字承仕郎，
同知制诰兼国史编修官。”

至正十四年九月甲子，封高丽国王脱脱不花为“沈
王。”

按：《元史顺帝本纪》云云。

按《朝鲜史略》，三年，元征将士讨张士诚，王以廉悌臣、
柳濯等四十馀人，率军士二千馀人赴征。元丞相脱
脱欲讨高邮贼张士诚，以帝命召悌臣、濯及郑世云、
崔莹、李芳实、安祐等四十馀人。悌臣率兵如元，以国
人在燕京者总二万三千人为前锋。城将陷，鞑靼知
院老长忌我国人专其功，令曰：“今日暮矣，明日取之。”
麾军退。其夜坚壁设备，明日攻之，不克拔。会有人谮
脱脱帝，流脱脱于淮安。后南贼日盛，我军陷六合城，
移防淮安路。李权、崔謜等六人战死，崔莹力战被创。
至正十六年。

按《元史》，“高丽事不载。”按《朝鲜史略》，“五年，日无光，中
有黑子者连日。”奇辙、权谦、卢等谋反，伏诛。辙倚奇
皇后之势，《谦》亦皆纳女于元，声势相依，知天下乱，
自念积恶敛怨，恐一朝势去难保，将图大逆，王先知
之，托以曲宴召辙、谦并诛之，并诛流党与。罢征东
行中书省理问所。停至正年号，复旧官制。以洪彦博
为门下侍郎，尹桓守门下侍中。命印珰、姜仲卿、崔莹
及柳仁雨、贡天甫、金元凤等，讨鸭江以西，双城以北。
初，龙津人赵晖，以双城等地叛入元，自高宗戊午，咸
州以北，皆没于元。双城人赵小生，千户卓都卿，寺丞
赵暾，小生叔父，举兵为拒守计。仁雨乃以蜡书遗《暾
暾》，诱小生谋主赵都赤，都赤遂来附。于是仁雨与我
桓祖时为双城千户，攻破双城，收复和、登、定、长、预、高、
文、宜州及宣德、元兴、宁仁、耀德、静边等镇诸城，小生
等逃入伊板岭北立石之地。仁雨贪财，好杀戮，及都
赤为千户，忌而杀之，北人归附之心遂沮。都堂令百
司议币，谏官请废银瓶。银瓶重一斤，直布百馀匹，价
重买寡用银钱。其议略曰：“银一两，其直八匹。宜令铸
为钱，随其两数，以准帛谷多寡。比之银瓶，置造易而
用力少；比之铜钱，输转易而取利多。并用五升布则
公私便。”六年，王听《僧普愚谶》说，命李齐贤相宅，于汉
阳，筑宫阙。致仕《尹泽》上言曰：“妙清惑仁庙，几至覆国，
厥鉴不远。矧今四境有虞，训兵养士，犹惧不给，兴工
劳众恐伤本根。”命写《无逸篇》赐宰臣，命尹泽讲。泽因
陈周公辅成王之劳，乃言曰：“愿殿下法成王，能听周
公之训，严恭抑畏，社稷之福。”王为改容。泽尝乞以《大
学衍义》及崔承老上成宗书进讲，又谏王信佛，又劝
节用，上皆深纳之。下蔡河中，于狱自杀。河中初流顺
天，有僧达禅自河中流所访《全赞》曰：“蔡相欲与公谋
大事。”语泄，系禅。巡军逮捕河中，拷掠累旬，河中诬服
自缢，斩于市。门下侍中致仕李凌干卒。忠宣王尝以
所幸二姬赐凌干及白文举，凌干置姬别室，莫敢犯
从。忠宣在元，为盘缠别监，同事者皆致富，凌干独清
苦自励，冬月破衫单裤，不私一钱。及王窜吐蕃，凌干
怀金，潜附驿吏献王，王及从臣赖以不乏。《忠宣》薨，奉
柩东归，号呼跋涉，勤苦备至。政堂文学安辅卒。辅性
刚直廉洁，不事生产，及殁，家无甔石之储，分遣诸道
盐铁别监。谏官李穑、田禄生、李宝林、郑枢等上书谏
之，左谏议南兢独以为便，乃遣之。司天少监于必兴上书言：“《王龙记》云：‘我国始于白头，终于智异。其势水
根木𠏉之地，以黑为父母，以青为身。若风俗，顺土则
昌，逆土则灾。风俗者，君臣、百姓衣服、冠盖、乐调、礼器、
什用是也。今以后，文武百官黑衣青笠，僧服黑布大
冠，女服黑罗。又于诸山栽松茂密，凡器用𨱎、铜、瓦器，
以顺风土’。”从之，复归铨选于兵部。

至正十八年：

按《元史》，高丽事不载按《朝鲜史略》：七年，赵小生、卓
都卿逃据海阳，张士诚、方国珍并遣使献方物。时国
珍据台州，士诚据江浙。八年，门下侍郎李承庆，兆年
之子，言于王曰：臣以李仁复为奸人。”王曰：何谓也？”曰：
“仁复平生所学经济之术，何不一陈于王？”东北面兵
马使郑晖献海青，王曰：“今军务方兴，宗崇俭约，安用
珍”禽放之。红白贼伪平章《毛居敬》众号四万兵渡《鸭
绿江》陷《义州》《静州》“《静今并入义州》，杀守将朱永世《金
元凤》遂陷《麟州》“《麟今并入义州》。王以侍中《李嵓》为都
元帅，《庆于兴》为副元帅，《金德培》为都指挥使，《金希祖》
为西海道都指挥使，《安祐》为《安州》都万户，李《芳实》为
上万户以御之。嵓不能军，陷贼西京劫掠州郡。遣李
承庆代之。九年，李芳实遇贼于铁化，斩百馀级。诸军
次生阳驿，进攻西京。贼退屯龙冈，咸从安祐等进军，
咸从再战，斩二万级。虏伪元帅黄志善，贼退保甑山。
李芳实以精兵一千骑追贼至延州，江安祐、金德培、
金以珍亦率精骑继至。是夜贼遁。芳实蓐食，追至古
宣州，斩数百级。馀贼三百馀人，一日一夜至《义州》，渡
《鸭绿江》而走，遂班师。王赐《李承庆》等“功臣”号，斩黄志
善。倭寇《全罗道》《沃沟》等处及杨《广道》《平泽》等十馀县，
至乔桐，京城戒严。以《柳濯》为京畿兵马都统使，李春
富东江都兵马使，我《桓祖》为西江兵马使，发丁《坊里》
为军。又令百官助战。谏官诣宫门拜辞，参政郑世云
曰：“谏官从军，古所未闻。”王特免之。国子博士等上言：
“学官从军，古无其例。”廉悌臣《李嵓》皆曰：“尔虽不侍孔
子，孔子焉逃？”佥书金希祖争之，不得。平章事李承庆
卒。承庆入仕元朝，廉访诸路，以能断决闻。京城大饥，
布一匹直米五升，以偰逊为高昌伯。逊，高昌国人，王
在元有旧，后避兵挈家东来十年。政堂文学尹泽曰：
“臣深荷毅陵之知，无报万一。乞命工写睟容以赐臣
于村庄，日夕瞻敬。”又曰：“近来饥馑荐至，加以师旅，民
病极矣。前既构南京之阙，今又营白岳之宫，民何以
堪？”又曰：“用人为政之本，进贤退不肖。”又曰：“凡事得失，
上意虽灼知其然，委之大臣，未即区处，因仍之间，其
害已成，救之莫及。”泽虽致仕，自以先朝顾托，知无不
言。王亦优容：以我桓祖为东北面兵马使，兼拜户部
尚书。《桓祖》本国人，入彼土，皆肯顺命。未几薨，王悼甚，
士大夫咸惊曰：“东北面无人矣！”上洛侯《金永煦》卒。永
煦性严毅沉重，亲姻故旧有匮乏者，无不周给。其孙
士安、士衡年已冠，或劝求官，永煦曰：“子弟果贤耶，国
家自用之；苟不贤耶？虽求而得之，其可保乎？”《红头贼》
伪平章《潘诚》《沙刘》关先生朱元帅等十馀万众，渡鸭
绿江，寇《朔州》泥城。以《李芳实》为西北面都指挥使，《金
德培》为都兵马使，《安祐》为上元帅，击之。我军败绩于
安州。贼又攻破《岊岭栅》，我军大溃，《安祐》等奔还。王知
事急奉太后南幸。《崔莹》大叫请守京城，不听。次《利川
县》。是日，贼陷京城，至福州，即今安东留驻。以郑世云
为总兵官，拜中书平章事，督诸军讨贼。

至正二十二年，废高丽王伯颜帖木儿，更立塔思帖
木儿，以兵送之国，为高丽所败。

按《元史顺帝本纪》：二十二年十二月壬辰，帝以谗废
高丽王伯颜帖木儿，立塔思帖木儿为王。国人上书
言旧王不当废、新王不当立之故。初，皇后奇氏宗族
在高丽，恃宠骄横，伯颜帖木儿屡戒饬不悛，高丽王
遂尽杀奇氏族。皇后谓太子曰：“尔年已长，何不为我
报仇。”时高丽昆弟有留京师者，乃议立塔思帖木儿
为王，而以奇族子三宝奴为元子，以将作同知崔帖
木儿为丞相，以兵万人送之国，至鸭绿江，为高丽兵
所败，仅馀十七骑还京师。按《皇后传》，“完者忽都皇
后奇氏，高丽人。初，奇氏之族在高丽者，怙势骄横，高
丽王怒，尽杀之。二十三年后谓皇太子曰：‘汝何不为
我复仇耶’？”遂立高丽王族人留京师者为王，以奇族
之子三宝奴为“元子。”遣同知枢密院事崔帖木儿为
丞相，用兵一万，并招倭兵，共往纳之。过《鸭绿水》，伏兵
四起，乃大败，馀十七骑而还。后大惭。

按《朝鲜史略》：“十一年，郑世云与都元帅安祐、元帅金
德培、李芳实及我太祖大破红贼，复京城。馀党渡鸭
绿江而走，获元帝玉玺二颗、金宝一颗，金银铜印等
物。金镛矫旨令安祐等杀郑世云。镛素与世云妒宠，
又恐祐、芳实、德培等成大功，为王所重，欲使祐等杀
世云，因以为罪，而并尽杀之。乃矫旨为书，使其侄金”
淋密谕祐等令图世云。且曰：“世云素忌卿等盍先图
之。”祐与《芳实》赍《镛书》，就德培议之。德培曰：“昔穰苴擅
诛庄贾卫青不杀苏建古今明鉴不可不慎。若不获已执致阙下听上区处。”坚执不可祐等强之。于是置
酒邀致世云令壮士击杀之。王自福州还至尚州。《安
祐》凯还诣行宫上谒。金镛密令门者捶其首，祐颜色
自若，三指所佩囊。囊书，即镛绐祐等令杀《世云书》也。
大呼曰：“姑少缓，愿献上。”前后就戮。捶者更击杀之。镛
恐金淋泄其谋，先斩之。遂白王曰：“祐等擅杀主将，不
可赦。”乃禀宣旨，分捕芳实、德培并杀之。观者莫不嗟
悼。生杀，人主之大柄。安有人臣擅杀大臣于宫门而
君不知者乎？是王之左右皆镛腹心壅蔽耳目而然
也。又诬构德培、《芳实》之罪而分捕杀之，王之昏暗，何
如是之甚耶？昔《宋》督杀孔父而及其君，今镛杀三元
帅而旋有兴王之变。乱臣贼子之为恶，古今一也。《高
丽》五百年间，强寇侵轶，殆无宁岁，赖有英雄豪杰文
武智勇之才，左右宣力，能御外侮而镇国家者，如徐
熙之“平丹寇，姜邯赞之制契丹，尹权之退女真，赵冲、
《金就励》之定辽孽，朴犀、《金庆孙》之却蒙古，金方庆之
靖海寇，功在社稷，而为时君所倚重也。今红贼之变，
焚荡宫阙，屠戮生灵，元帅克复廓清之功，又有大于
向之将相矣。惜哉！捷音才报，总兵为贼镛所图，三帅
相继遇害，一国人人皆欲食镛之肉而不可得，王何
不察，以死报功乎？”《郑文忠梦周为文以悼之》曰：“使泰
山之砺，转为锋刃之血，盖未尝不痛恨于恭愍云。”陞
福州牧为安东大都护府，安城县为郡，降水原府为
郡。王之驻福也，福人尽心供顿卒征兵诸道，收复京
都。红贼之招降扬、广也，水原最先下，州郡莫敢挫其
锋，安城独以小邑，设计歼贼，贼不南下，故割水原四
部曲以隶之。赵小生诱引纳哈出，时元乱，纳哈出据
有沈阳之地，称行省丞相，寇三撒等地。三撒即北青，
以我太祖为东北面兵马使以御之。太祖遇于德山
洞，击走之。又战于鞑靼洞，大败之。是战，纳哈出妻谓
其夫曰：“公周行天下，复有如此将军乎，宜逊而归。”其
妹亦曰：“斯人也，天下无双。”纳哈出败归后，遣人献马
于王，且及太祖，盖心服人也。置禄转色。自播迁来，禄
转出纳，不任仓官别立一所，谓之禄田色。又增敛民
米豆，名曰《无端米》，民甚苦之。冬十月，地震。监察大夫
金续命等上书，论臣道淆乱，以致地震。王召台谏诘
之，台谏面争益切，王怒甚。柳淑进曰：“既求直言而怒
言者可乎。”王怒小解。济州请隶于元。元以副枢文阿
但不花为《耽罗》万户。

至正二十三年。

按《元史》，高丽事不载按《朝鲜史略》：“十二年二月，王
发清州，地震及驻驾都城南兴王寺金镛反，遣其党
犯行宫，宦者安都赤、右政丞洪彦博死之。是夜贼金
守等五十馀人突至兴王寺，斩门者直入诈称奉帝
旨，宿卫奔散。宦者李刚达负王走诣大妃密室，蒙毯
而匿，盗入王寝殿，安都赤貌类王，欲以代王，遂卧于
寝”内，贼认为王而杀之。至右政丞洪彦博所，令曰：“出
之。”帝命彦博正衣冠出见曰：“尔乃贼也，何称命旨？”贼
杀之。又分遣其党杀留都宰相。会左政丞柳濯因朔
例祝釐，在妙莲寺闻变，将集兵讨贼，由间道至巡军，
镛独不赴。妙莲先至巡军，阳言讨贼，令诸宰先诣行
在，与其门客华元相目。凡贼被其执来者不讯辄杀
灭口。遂轘镛于《鸡林府》自《密城》移囚于此传首京城
籍其家流斩其党三十馀人。王尚未忘镛为之泣下
遣赞成事《李公遂》如《元》进《陈情表》。初《诸奇》败皇后挟
憾会《崔濡》在元谄事丞相《槊思监》及本国宦者《朴不
花》又以《金镛》为内应。因说后谋构王废之。而立《德兴
君》《忠宣》孽子为僧时在元公、遂奇后外从兄也。至是，
入元奇后，厚待公遂，历言王实无罪，只以诸奇盛满
不知足所致耳。后怒犹未已，令公遂奉德兴君东归。
公遂托疾请留，崔濡亦嘱德兴须率公遂东归。公遂
闻之，谓书状官林朴曰：“吾既无父母，又无后，位已极
矣，岂复有顾藉意耶？当祝发入山，不从彼也。”二人入
奏，帝不允。太子奇后出，以帝命召公遂上《广寒殿》，指
殿额及金玉柱皆在《万寿山》。问之，公遂皆对以讽语。
太子以公遂言奏。帝曰：“朕固知此老贤，汝外家唯此
一人耳。”三司右使《金光载》卒，谥文简。铉台子事忠定
甚见委任。及王即位，杜门不出，事母尽孝。母殁，庐墓
终制。每时祭，涕泣不止。王命旌表所居曰灵“昌孝子
里。”家居不治生产左右书琴湛如也。《廉悌臣》罢以《柳
濯》为右政丞遥授《李公遂》为左政丞。《红贼》之乱《悌臣》
驮妻孥财贿车马甚盛弃母而去。母殁不敛而葬。会
以《金镛》姻好罢相。《元》以《德兴君》为《国王》。遣使收王印
章。王不出令百官陈兵卫以迎之。使还百官耆老上
书《中书省》请执送《德兴君》及《崔濡》。十三年《崔濡》奉《德
兴君》以《元》兵一万渡《鸭绿江》围《义州》《弓库门》。《安遇庆》
七战却之。《濡》入据《宣州》候骑至《定州》《遇庆》又击败之
虏其将《宋臣》《吉刳》以徇军《遇庆》为左翼我《太祖》为右
翼《崔莹》为中军大败贼兵于《随州》之《獭州》。奔还燕京
者才十七骑。于是帝遣翰林学士承旨《奇田》龙本国
《伊川县》人。诏王复位，执送崔濡，王诛之，以《李公遂》领签议，洪淳、《李子松》《金庾》等并除右职。初，《德兴》之来，国
人在元者皆从之，唯公遂等不从，故有是命。十四年，
公主以难产薨，葬正陵。王手写真，日夜对食悲泣，三
年不御肉膳。以妖僧《遍照》为师傅，赐号“清闲居士。”咨
访国政，封真平侯。照，灵山县玉川寺奴也，为僧目，不
知书，王梦人拔剑刺己，有僧救之，得免。会亢命以照，
见其貌惟肖，王大异之，与话，聪慧辨给。王素信佛，又
惑梦，屡密召入内，与之谈空。李承庆见之曰：“乱国家
者，必此髡也。”郑世云以为妖僧，欲杀之，王密令避之。
承庆、世云死，髡而为头陀，复来见王，始入内用事，士
大夫妻以为神僧，听法求福而来，照辄私焉。密直《金
兰》，引照主其家，以其二处女与之。《崔莹》责之，照谮。莹
出为《鸡林尹》，照以其爱憎，即谮于王，升黜百官，或至
诛流，人皆趋附。瑞兴君柳淑，初见遍照，出入禁闼，稍
抑之，及其进用，中伤大臣，虐焰可畏，每被招不往。照
深衔之，且恶忠直，谗毁百端。王稍信之，乃召淑，执手
叹曰：“何其衰耗乃尔！”淑乞归田里，遂许之任。君辅虽
因遍照复相，内怀惭愧，尝白王曰：“崔莹、李黾寿皆兴
王功臣，何罪贬黜？且师傅本僧也，虽国朝乏人，岂可
使贱僧为政，取笑天下？”王不听。君辅退谓人曰：“以累
叶衣冠，幸蒙上恩，承乏政府，使无识僧得肆其奸，后
世其谓我何？”金普亦屡言于王，遍照谗普罢相，欲并
斥君辅，王以不可一时俱黜，只罢普，君辅自是不复
预闻国事。王复以遍照为领都签议使司事，封鹫城
君，始称姓辛，改名旽。王请屈行以救世，旽阳不应，以
坚王意，曰：“恐王信谗。”王乃手书盟辞以誓之。旽于是
与议国政，用事三旬，罢逐亲勋名望，冢宰台谏皆出
其口。始出禁中，寓奇显家以为僧，时素通显，后妻主
中馈，贪淫日甚，货贿辐凑。百官诣门议事，饮酒啖肉，
恣意声色。谒王则清谈，龁菜果茗饮密直。提学李达
衷尝于广坐谓旽曰：“人谓公酒色过度。”旽不悦，即罢
之。十五年，前刑部尚书郑云敬卒。云敬刚直善治民，
尝以书状如元奇。后方宠中贵，多东人来馈，颇倨傲。
云敬正色曰：“今日之馈，为旧主也。”中贵愕然曰：“秀才
教我矣。”后任全州，有元使卢某暴横，所至陵辱守令，
疾驰入州，欲罪以不及郊迎。云敬引礼不屈，即日弃
去。父老呼哭，卢亦愧服，留之不得。其刚直类此。王观
呼旗，国俗，四月八日为佛生日，家家燃灯，群童剪纸
注竿为旗，周呼城中街里，施米布为其费，谓之呼旗。
左司议郑枢、右正言李存吾上疏纠旽，王大怒，召枢
等面责。时旽与王并据胡床，存吾叱之曰：“老僧何得
无礼如此！”旽惶骇，不觉下床。王愈怒，下枢等于巡军
狱，命李春富、李穑鞫之，必欲杀之。春富问枢等曰：“诱
尔上疏者谁？”欤皆不服，抗对激烈。穑谓春富曰：“自我
太祖以来，五百年间，未尝杀一谏官，恐恶声远播。”春
富等然之，得免死，贬枢为东莱县令，存吾为长沙监
务。自是旽之桀骜尢甚，宰相台谏皆附旽，而言路塞
矣。初，王在位日久，宰相多不称意，尝谓：“世臣大族，亲
党根连，互相掩蔽；草野新进，矫情饰行，儒生懒而少
刚，党比徇情，三者皆不足用也。思欲得离世独立之
人，以革其弊。”及见旽，以其出于贱微，无所顾藉，故拔
于髡，缁授以国政而不疑也。置《田民推刷》都监，以《辛
旽》为判事，《李仁任》《李春富》为参佐。妇人讼者有姿色，
旽外示哀矜，诱致其家辄淫焉。由是女谒盛行大起。
鲁国公主影殿前政堂文学元松寿卒。松寿参铨注
八年，慎重名器不少私。王敬重见松寿至，必起待之。
及旽用事，以忧卒，年四十三。有宰相器，国人惜之。侍
中柳濯享王、王安，两妃在东，《辛旽》在西。旽戏王曰：“二
妃年少，圣体不已劳乎？龙楼鸡章之器，尊卑所以定
位；桂掖椒房之邃，内外所以别嫌也。而恭愍之于旽，
宠昵亦甚，内外无禁。当享德宁也，与旽入见，惊母后
心。其选二妃也，与旽共观。今濯之享也，旽及王妃坐
分东西，使淫秽之贼亵近宫阙，虽戏侮不逊，亦莫之
恤，是何心哉？”十六年，有民兄弟偕行，弟得黄金二锭，
以其一与兄至阳川江，同舟而济。弟忽投金于水。兄
怪而问之，答曰：“吾平日爱兄甚笃，今而分金，忽萌忌
兄之心，此乃不祥之物也，不若投诸江而忘之。”兄曰：
“汝言诚是。”亦投金于水。时同舟者皆愚民，无有问其
姓名邑里云。以判开城府事李穑兼大司成，增置生
员，又选经术之士，金九容、郑梦周、朴尚里、朴宜中、李
崇仁等皆兼学官，初馆生不过数十穑。更定学式，每
日坐明伦堂，分经授业，讲毕，论难忘倦，于是学者坌
集，程、朱性理之学始兴。时经书至东方，只朱子《集注》
耳。梦周讲说发越，超出人意，闻者颇疑。及得胡炳文
《四书通》，无不吻合。穑曰：“梦周论理，横说竖说，无非当
理。”推为东方理学之祖。以僧千禧为国师，禅显为王
师。二僧皆旽所善者。王九拜禅，显立受百官朝服就
班，旽独戎服立殿上，顾谓史官尹绍宗曰：“毋妄书国
事，吾将取观之。”知都佥议吴仁泽与前侍中庆千兴
等九人密议曰：“辛旽邪佞阴狡，好谗毁人，斥逐勋旧，
杀戮无辜，党与日盛。《道诜记》有‘非僧非俗乱政亡国之语，必是此人，宜白王早除之。”判书辛贵闻之，以告
旽。旽入告于王，捕系仁泽等，并杖流南裔。鸡林府院
君李齐贤卒，谥文忠。齐贤顼之子，自幼嶷然如成人。
忠宣留元构、万卷堂姚遂阎复元明善赵孟𫖯等诸
学士咸游王门，齐贤周旋其间，学益进。天资厚重，加
以文学发于议论，措诸事业，俱有可观。平生未尝疾
言遽色，自号“益斋”，人无贵戚，皆称“益斋。”然不乐性理
之学，无定力。尝权行省，升陛上拜表，仪卫与王无异，
人讥之。林朴好诡异，又喜立名，尝自言但知奉公，未
尝干谒。然每夜敝衣徒行，出入旽家，为旽画计，踪迹
诡秘，且誉旽盛德，旽悦之。谮罢札子房，知印成，石璘，
以朴代之。自是朴善伺候王意，又揣旽好恶，惟务迎
合，见遇日密。